**Grade celsius**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ce nopţi geroase şi ce vifor vine

Că-mi tremură sub dună aşternutul,

Dar mă gândesc că stând în pat cu tine

Vom colora iubindu-ne-nceputul

Acestei ierni capricioase până

Ne-or râde ghioceii la fereastră

Şi dac-o fi zăpada să rămână

O vom topi cu buzele. Albastră

Să curgă printre fantezii cerneala,

Cu ea să măsurăm temperatura

În grade celsius ce-au uitat escala

Când nopţilor nu le-am impus cenzura.

- Înzăpeziţi sub dalbele troiene

Ne vom ruga să fim cuprinşi de febră,

Strecoară-mi întunericul prin gene

Şi poartă-mă de mâna prin algebră.

Învaţă-mă că dragostea se-mparte

Numai la doi şi-apoi din teorie

Să explorăm treptat, până departe,

A trupului perfectă geometrie.

Ce sfere dulci, ce nopţi piramidale

Cu grade-n plus ce-au depăşit extrema,

Ninsorile adimensionale

Ne-ajută să dezbatem teorema.

Ioan Grigoraș Liliana Trif